**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՈՒՐԴ**

 N 32 - Լ

 « 26 » մայիսի 2023 թ.

**Ո Ր Ո Շ ՈՒ Մ**

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՐԴԻ ԳՈՐԾՈՒՆԵՈՒԹՅԱՆ 2022 ԹՎԱԿԱՆԻ ՀԱՇՎԵՏՎՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով «Հաշվապահական հաշվառման և աուդիտորական գործունեության կարգավորման և հանրային վերահսկողության մասին» օրենքի 14-րդ հոդվածի 2-րդ մասը` Հաշվապահական հաշվառման և աուդիտորական գործունեության հանրային վերահսկողու­թյան խորհուրդը **որոշում է**`

1. Հաստատել Հաշվապահական հաշվառման և աուդիտորական գործունեության հանրային վերահսկողության խորհրդի գործունեության 2022 թվականի հաշվետվությունը՝ համաձայն հավելվածի:

2. Հաշվապահական հաշվառման և աուդիտորական գործունեության հանրային վերահսկողության խորհրդի գործունեության 2022 թվականի հաշվետվությունը ներկայացնել ՀՀ ֆինանսների նախարարի հաստատմանը:

 **ԽՈՐՀՐԴԻ ՆԱԽԱԳԱՀ՝ Ա. ՊՈՂՈՍՅԱՆ**

Հավելված

Հաշվապահական հաշվառման և աուդիտորական գործունեության հանրային վերահսկողության խորհրդի

2023թ. մայիսի 26-ի թիվ 32-Լ որոշման

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՈՒՐԴ**

**ԳՈՐԾՈՒՆԵՈՒԹՅԱՆ 2022 ԹՎԱԿԱՆԻ ՀԱՇՎԵՏՎՈՒԹՅՈՒՆ**

Հաշվապահական հաշվառման և աուդիտորական գործունեության ոլորտներում վերջին տարիներին քննարկվող բարեփոխումների օրենսդրական հիմքերն ամրագրվեցին նոր օրենսդրական փաթեթով, որը ՀՀ Ազգային ժողովի կողմից ընդունվել է 2019 թվականի դեկտեմբերի 4-ին։ 2020 թվականի հունվարի 1-ից ուժի մեջ մտած օրենքների համաձայն՝ ՀՀ-ում ներդրվեց հաշվապահական հաշվառման և աուդիտորական գոր­ծու­նեության ոլորտների կարգավորման՝ «մասնագիտացված կառույցներ-հանրային վերա­հսկո­ղության խորհուրդ» մոդելը։ Այն, ըստ էության, նախատեսում է ոլորտների կարգավորման որոշ գործառույթների պատվիրակում մասնագիտացված կառույցներին՝ այդ գործառույթների պատշաճ իրականացման նկատմամբ հսկողության իրականացումը վերապահելով ՀՀ ֆինանսների նախարարությանը կից գործող՝ նորաստեղծ Հանրային վերահսկողության խորհրդին։

Վերը նշված օրենքներով նախատեսված կարգավորման մոդելի ամբողջական ներդրման նպատակով անհրաժեշտ իրավական ակտերը կարելի է բաժանել հետևյալ հիմնական խմբերի.

1. Մասնագիտացված կառույցների հավատարմագրման հետ կապված,
2. Հաշվապահական հաշվառման և աուդիտո­րա­կան գործունեության հանրային վերահսկողության խորհրդի (այսուհետ՝ ՀՎԽ) կազմավորման հետ կապված,
3. Մասնագիտացված կառույցներին աուդիտորների, փորձագետ հաշվապահների և աուդիտորական կազմակերպությունների անդամակցության հետ կապված,
4. Փորձագետ հաշվապահների և աուդիտորների որակավորման հետ կապված,
5. Մասնագիտացված կառույցների անդամների գործունեության նկատմամբ արտաքին գնահատման իրականացման հետ կապված,
6. Հաշվապահական հաշվառման և աուդիտի մեթոդական բնույթի իրավական ակտեր։

Մասնավորապես, 2020 թվականի ապրիլի 16-ից «Հայաստանի աուդիտորների և փորձագետ հաշվապահների պալատ» հասարակական կազմա­կեր­պությունը (այսուհետ՝ Պալատ) հավատարմագրվել է որպես օրենքով նախատեսված առաջին մասնագիտացված կառույց, իսկ ՀՀ ֆինանս­ների նախարարությանը կից գործող ՀՎԽ-ն կազ­մա­վորվել է 2020 թվականի հունիսի 30-ին, ընդ որում՝ 2022 թվականի ընթացքում գումարվել է ՀՎԽ 9 նիստ։

2020 և 2021 թվականների ընթացքում վերը նշված կառույցների աշխատանքները հիմնականում կենտրոնացված էին մասնագիտական կառույցին աուդիտորական կազմակերպությունների, աուդիտորների և փորձագետ հաշվապահների անդամակցության, ինչպես նաև որակավորման համար անհրաժեշտ իրավական կառուցակարգերի մշակման և հաստատման վրա:

2022 թվականին ՀՎԽ կողմից շարունակվել է ոլորտները կարգավորող օրենքներից բխող իրավական ակտերի ընդունման ապահովման գործընթացը։ Մասնավորապես, մեկնարկել են աուդիտորական ծառայությունների որակի արտաքին գնահատման ընթացակարգերի մշակման աշխատանքները՝ որպես 2020 թվականի հունվարի 1-ից ուժի մեջ մտած օրենքների համաձայն՝ ՀՀ-ում ներդրված հաշվապահական հաշվառման և աուդիտորական գործունեության ոլորտների կարգավորման մասնագիտացված կառույցներ-հանրային վերահսկողության խորհուրդ մոդելի անկյունաքար:

Վերը նշվածի շրջանակներում ՀՀ ֆինանսների նախարարի 2022 թվականի հոկտեմբերի 7-ի թիվ 420-Ն հրամանով հաստատվել են աուդիտորական ծառայությունների որակի հսկողության պահանջների պահպանման արտաքին գնահատման ընթացակարգերը, որով կարգավորվում են «Հաշվապահական հաշվառման և աուդիտորական գործունեության կարգավորման և հանրային վերահսկողության մասին» օրենքով սահմանված կարգով հավատարմագրված մասնագիտացված կառույցների կողմից՝ իրենց անդամ հանդիսացող աուդիտորական կազմակերպությունների և աուդիտորների կողմից մատուցվող աուդիտորական ծառայությունների որակի հսկողության պահանջների պահպանման արտաքին գնահատման հետ կապված հարաբերությունները:

Միաժամանակ, Ասիական Զարգացման Բանկի ֆինանսավորմամբ Անգլիայի և Ուելսի երդվյալ հաշվապահների ինստիտուտի փորձագետների կողմից 2022 թվականի վերջին եռամսյակում իրականացվել է 3 աուդիտորական կազմակերպությունների պիլոտային արտաքին գնահատում, որոնց արդյունքները կամփոփվեն 2023 թվականին:

2022 թվականին մշակվել է նաև միկրոկազմակերպությունների հաշվապահական հաշվառման վարման և ֆինանսական հաշվետվությունների պատրաստման ձեռնարկի նախագիծը, որը նախատեսված է Հաշվապահական հաշվառման մասին ՀՀ օրենքի համաձայն միկրոկազմակերպությունների կողմից հաշվապահական հաշվառման վարման համար:

Իրականացվել են նաև փոփոխություններ են արդեն իսկ հաստատված կարգավորումներում, որոնց նպատակը գործնականում ծառացած որոշ խնդիրների լուծումն է: Մասնավորապես, փոփոխություններ են կատարվել ակտիվների և պարտավորությունների պարտադիր գույքագրման, աուդիտորի և փորձագետ հաշվապահի որակավորման քննություններից ազատման, ինչպես նաև աուդիտորի և փորձագետ հաշվապահի ՇՄԶ կարգերում:

Միաժամանակ, հաշվի առնելով Հաշվապահական հաշվառման մասին ՀՀ օրենքով ֆինանսական հաշվետվությունների հրապարակման և աուդիտի վերաբերյալ պահանջները, ՀՀ ֆինանսների նախարարության կողմից 2021 թվականի արդյունքներով նույնականացվել են 492 կազմակերպություններ, որոնց 2021 թվականի ֆինանսական հաշվետվությունները ենթակա են պարտադիր աուդիտի և հրապարակման: Ընդ որում, ՀՀ հրապարակային ծանուցումների պաշտոնական <http://www.azdarar.am> ինտերնետային կայքի Տարեկան ֆինանսական հաշվետվություններ բաժնում հրապարակված տեղեկատվության ուսումնասիրության արդյունքները ցույց են տվել, որ կազմակերպությունների զգալի մասը չի հրապարակել ֆինանսական հաշվետվությունները կամ հրապարակել է օրենսդրությամբ սահմանված կարգի և/կամ ժամկետի խախտմամբ: Վերը նշվածի վերաբերյալ տեղեկատվությունը ներկայացվել է Պետական եկամուտների կոմիտե՝ օրենսդրությամբ նախատեսված վարչարարության իրականացման նպատակով:

2023 թվականին ՀՎԽ կողմից նախատեսվում է շարունակել աուդիտորական ծառայությունների որակի արտաքին գնահատման համակարգի ամբողջական ներդրման աշխատանքները՝ Պալատի հետ համագործակցությամբ: Մասնավորապես, նախատեսվում է մշակել մասնագիտացված կառույցի անդամների նկատմամբ կարգապահական պատասխանատվության միջոցների կիրառման կարգը, ինչպես նաև Պալատի կողմից 2023 թվականին արտաքին գնահատման ենթակա բոլոր կազմակերպությունների արտաքին գնահատումն ավարտելուց հետո դիտարկել աուդիտորական ծառայությունների որակի հսկողության պահանջների պահպանման արտաքին գնահատման ընթացակարգերում անհրաժեշտ փոփոխությունների իրականացումը, այդ թվում՝ արտաքին գնահատման գործընթացում հնարավոր շահերի բախման կանխարգելման նպատակով լրացուցիչ կարգավորումներ նախատեսելու անհրաժեշտությունը:

Միաժամանակ, նախատեսվում է հաստատել և հրապարակել միկրոկազմակերպությունների հաշվապահական հաշվառման վարման և ֆինանսական հաշվետվությունների պատրաստման ձեռնարկը, որի հիման վրա, Հաշվապահական հաշվառման մասին ՀՀ օրենքի համաձայն, միկրոկազմակերպությունները պետք է վարեն իրենց հաշվապահական հաշվառումը:

Հաշվապահական հաշվառման և աուդիտի մեթոդական բնույթի աշխատանքների շրջանակներում նախատեսվում է մեկնարկել ՀՀ-ում հրապարակված ֆինանսական հաշվետվությունների միջազգային ստանդարտներում և աուդիտի միջազգային ստանդարտ-ներում կատարված փոփոխությունների թարգմանության և պաշտոնական հրապարակման գործընթացը:

Միաժամանակ, հաշվի առնելով կազմակերպությունների 2020 և 2021 թվականների ֆինանսական հաշվետվությունների հրապարակման արդյունքները, նախատեսվում է նման վերլուծություն իրականացնել նաև 2022 թվականի ֆինանսական հաշվետվությունների համար, ինչպես նաև նախաձեռնել փոփոխություններ Վարչական իրավախախտումների վերաբերյալ ՀՀ օրենսգրքում, ֆինանսական հաշվետվությունները օրենքով սահմանված կարգով կամ ժամկետում չհրապարակելու համար նախատեսված վարչական պատասխանատվության չափերը բարձրացնելու և աուդիտի միջին արժեքին մոտարկելու նպատակով: